ลำซิ่งซิงเกอร์

ลำซิ่งซิงเกอร์ เป็นละครเวทีเรื่องแรกของค่าย จีทีเอช ซึ่งดำเนินการร่วมกับ ซีเนริโอ โดยเปิดรอบการแสดงระหว่างวันที่ 20 ธันวาคม พ.ศ. 2555 - 13 มกราคม พ.ศ. 2556 กำกับการแสดงโดย ปิยะกานต์ บุตรประเสริฐ ที่เคยฝากผลงานจากซิทคอมเรื่อง เนื้อคู่ประตูถัดไป และ เนื้อคู่อยากรู้ว่าใคร ละครเวทีเรื่องนี้ได้ถูกนำกลับมาทำใหม่จากที่เคยเป็นละครเวทีของนิสิต คณะนิเทศศาสตร์ จุฬาลงกรณ์มหาวิทยาลัย ในปี พ.ศ. 2546 โดยได้นักแสดงที่มีฝีมือมาอย่างคับคั่งอาทิ แพนเค้ก เขมนิจ, เต๋อ ฉันทวิชช์, โอปอล์ ปาณิสรา เป็นต้น เปิดทำการแสดงที่เมืองไทยรัชดาลัย เธียเตอร์
==เรื่องย่อ==
แววตา (แพนเค้ก-เขมนิจ จามิกรณ์) สาวบ้านนาแห่งหมู่บ้านนกกระจิบ ผู้มีทั้งพรสวรรค์และความใฝ่ฝันอย่างแรงกล้าที่จะเป็นนักร้องหมอลำ เพียงแต่…ความฝันของเธอดันสวนทางกับความต้องการของผู้เป็นแม่ เพราะมารวย (นันทิดา แก้วบัวสาย) ดันเกลียดอาชีพนักร้องแบบเข้าไส้!!
แววตาตัดสินใจทิ้งบ้านเกิด โกหกแม่ว่ามาทำงานเป็นสาวออฟฟิศอยู่ในกรุงเทพฯ แต่แท้จริงแล้ว เธอโมดิฟายด์ตัวเองใหม่จนกลายเป็น “มีแวว แก้วอีสาน” นักร้องสาวชื่อดัง ประจำคณะลำซิ่ง เดอะ กลาส ออฟ ภูธร ที่มีเฮียเขี้ยว (ตู้-ดิเรก อมาตยกุล) เป็นหัวหน้าคณะ และพี่สาวคนสนิทเป็น เจ๊แกร่ง (ซันนี่ ยูโฟร์) กระเทยร่างใหญ่ใจแมน
...แต่แล้วเรื่องไม่คาดฝันก็เกิดขึ้น เมื่อคณะลำซิ่งที่เธอสังกัดอยู่ดันมีคิวต้องมาเปิดการแสดงที่หมู่บ้านนกกระจิบ อันเป็นบ้านเกิดของเธอ ซึ่งงานนี้ นอกจากแม่แล้ว เธอยังต้องรับมือกับน้อยหน่า(โอปอล์-ปาณิสรา พิมพ์ปรุ) คู่ปรับเก่าตั้งแต่วัยเด็ก แน่งน้อย (สาวิตรี สามิภักดิ์) แม่ของน้อยหน่าผู้เป็นคู่แข่งกับแม่เธอตั้งแต่สมัยยังสาว รวมถึง เจ๊ฮั้ว (ปุ๊กกี้-ปวีณ์นุช แพ่งนคร) เจ้าของร้านชำจอมสอดรู้สอดเห็น
และที่สำคัญก็คือ ปลัดขิก (เต๋อ-ฉันทวิชช์ ธนะเสวี) ปลัดหนุ่มหน้ามนคนซื่อ เพื่อนชายคนสนิทที่แอบชอบเธอมาตั้งแต่ ป.1 ดันจำมีแววได้ตั้งแต่แรกเห็น !!!
มีแววจะเอาตัวรอดกับเรื่องนี้อย่างไร? ความลับของมีแววจะเก็บงำต่อไปได้หรือไม่?
แล้วทำไม? แม่ของเธอถึงได้จงเกลียดจงชังอาชีพหมอลำซิ่งนี้นักหนา
พบกับละครเวทีที่มาพร้อมเสียงฮาและฉากเต้นสุดซิ่ง ที่จะชวนให้คุณลุกขึ้นมาขยับแข้งขยับขาออกลีลาไปพร้อมกับทุกชีวิตบนเวที!
‘ลำซิ่งซิงเกอร์’
ขบวนความสุข สนุกสุดซิ่ง กำลังจะวิ่งมาหา...
== นักแสดง ==
เขมนิจ จามิกรณ์ รับบท แววตา
ฉันทวิชช์ ธนะเสวี รับบท ปลัดขิก
ปาณิสรา พิมพ์ปรุ รับบท น้อยหน่า
นันทิดา แก้วบัวสาย รับบท มารวย
ดิเรก อมาตยกุล รับบท เฮียเขี้ยว
ซันนี่ ยูโฟร์ รับบท เจ๊แกร่ง
สาวิตรี สามิภักดิ์ รับบท แน่งน้อย
ปวีณ์นุช แพ่งนคร รับบท เจ๊ฮั้ว
==คาแรกเตอร์นักแสดง==
แววตา มีแวว ชื่อเดิมคือแววตา เด็กสาวบ้านนาจากหมู่บ้านนกกระจิบ ด้วยแก้วเสียงที่หวานใสไม่แพ้ใบหน้า และใจรักในบทเพลงหมอลำซิ่ง ทำให้เธอทิ้งบ้านเกิดมาเป็นนักร้องหมอลำอยู่ในกรุงเทพฯ จนได้ฉายา ‘มีแวว แก้วอีสาน’ ผู้มีผลงานโด่งดังและคิวโชว์ตัวไปทั่วประเทศ
ปลัดขิก ปลัดหนุ่มไฟแรง ผู้มีความมุ่งมั่นที่จะยกระดับหมู่บ้านทุ่งนกกระจิบให้มีความเจริญทัดเทียมนานาอารยจังหวัด แม้ภายนอกจะดูเฉิ่มเชย แต่ภายใต้แว่นสายตากรอบหนาเนิร์ดคือความหล่อแบบละลายใจสาว แต่หญิงเดียวที่เขาหมายปองคือ “แววตา” เพื่อนสนิทที่เรียนด้วยกันมาตั้งแต่ ประถม 1 !!!
น้อยหน่า ลูกสาววัยทีนของแน่งน้อย เตี้ย อ้วน ล่ำ ดำ ป้อม จอมแอ๊บแบ๊ว เพราะคิดว่าตัวเองสวยที่สุดในหมู่บ้าน เกิดมาเพื่ออิจฉาแต่ไม่มีพิษไม่มีภัย มีความใฝ่ฝันสูงสุดที่จะได้ปลัดขิกมาทำผัวและเจอทาทา ยังตัวจริง
มารวย หญิงม่ายผัวตาย เลยกลายเป็นซิงเกิ้ลมัมที่เลี้ยงลูก 2 คนคือมีแวว และสมหวังมาเพียงลำพัง รักและตามใจลูกทุกอย่าง ยกเว้นเรื่องเดียวที่รับไม่ได้คือเรื่องที่ลูกสาวจะกลายเป็นนักร้องหมอลำ!
เฮียเขี้ยว หัวหน้าคณะลำซิ่งเหลี่ยมจัด ผู้ทั้งเห็นแก่เงินและเห็นแก่ตัวอย่างร้ายกาจ บ้าอำนาจ ชอบบงการคนอื่น ชอบวางท่าใหญ่ แต่จริงๆ แล้วใจปลาซิว
เจ๊แกร่ง กระเทยร่างใหญ่ใจแมน รับหน้าที่ทำทุกอย่างตั้งแต่ชุนชุดหางเครื่อง ยันขับรถทัวร์พาคณะไปตระเวณแสดงตามที่ต่างๆ เป็นเสมือนเสาหลักและที่รักของทุกคนในวง เพราะเป็นคนเดียวที่สามารถออกโรงงัดข้อกับเฮียเขี้ยวได้
แน่งน้อย คู่แข่งผู้เป็นไม้เบื่อไม้เมากับมารวยมาตั้งแต่ยังสาว เพราะในอดีตเคยหลงรักชายหนุ่มคนเดียวกัน แถมในปัจจุบัน เธอยังพยายามผลักดันน้อยหน่า ลูกสาวคนเดียวให้เป็นดาวเด่นประจำหมู่บ้านแข่งกับแววตา ลูกสาวมารวยอีกตะหาก
เจ๊ฮั้ว สาวทึนทึกเจ้าของร้านชำ ผู้คลั่งหมอลำเข้าไส้และชอบสอดรู้สอดเห็นเป็นชีวิตจิตใจ
== กำกับการแสดง ==
ปิยะกานต์ บุตรประเสริฐ
ละครเวที